કરૂણાંતિકાની પ્રાપ્ત વિગત મુજબ, મુળ મુંબઇના અને વર્ષોથી રાજકોટમાં જામનગર રોડ પર સ્લમ ક્વાર્ટરમાં રહેતા રણજીતભાઇ રામજીભાઇ સાગઠિયા (ઉ.વ.૪૫) રૈયાધારમાં ગાર્બેજ સેન્ટરમાં કચરો ઠાલવવા આવતી ટીપર વેનને વ્યવસ્થિત પાર્ક કરાવવાની કામગીરી કરતા હતા. મંગળવારે સવારે ૧૦ વાગે તે ફરજ ઉપર હતા. આ સમયે કચરો ખાલી કરવા આવેલી ટીપરવનાના ચાલકે પાછળ જોયા વિના વાન રિવર્સમાં લેવા કર્મચારી રણજીતભાઇ દબાઇને કચડાઇ ગયા હતા. બનાવના પગલે અન્ય કર્મચારીઓએ તેને બેભાન હાલતમાં સારવાર માટે હોસ્પિટલ ખસેડવા પ્રબંધ કર્યો હતો. જોકે સારવાર મળે એ પહેલાં તેણે દમ તોડી દીધો હતો. બીજી તરફ અકસ્માત સર્જનાર ચાલક વાન લઇને રફૂચક્કર થઇ ગયો હતો.